./data/phi0474/phi010/phi0474.phi010.perseus-lat2.xml
quo tandem igitur animo fuisse illos arbitramini quibus his de rebus non modo audiendum fuit verum etiam iudicandum? vos				auditis de eo in quem iudices non estis, de eo quem non videtis, de eo quem odisse				iam non potestis, de eo qui et naturae et legibus satis fecit, quem leges exsilio,				natura morte multavit, auditis non ab inimico, auditis sine				testibus, auditis cum ea quae copiosissime dici possunt breviter strictimque dicuntur 					illi audiebant de eo de quo iurati sententias ferre debebant,				de eo cuius praesentis nefarium et consceleratum voltum intuebantur, de eo quem					omnes oderant propter				audaciam, de eo quem omni supplicio dignum esse ducebant; audiebant ab				accusatoribus, audiebant verba multorum testium, audiebant cum una quaque de re a					P Publio Cannutio, homine eloquentissimo, graviter et diu				diceretur